
Честита и успешна 2016 г.
Обръщение на Георг Спартански, Кмет на Община Плевен:

УВАЖАЕМИ ПЛЕВЕНЧАНИ, Светлите Рождественски и Новогодишни празници са символ на новото начало, на вярата и надеждите. Нека в тяхното навечерие си пожелаем здраве, обич и топлина в домовете и сърцата. Нека се сбъдват мечтите и множат успехите ни. Нека посветим мислите и идеите си на един по-добър и мирен свят! Благословен да е трудът ни, благословени да са всички начинания в името на Плевен, за да имаме заслуженото самочувствие на достойни българи и се гордеем с делата си! Весели празници!

Приемете моите най - светли пожелания за здраве, много успех и вдъхновение през Новата 2016 година! Нека в предстоящите й дни да ви съпътстват любов и много истински неща! Нека да има много нови начала!
Една сбъдната мечта

Обикновено жените за рождена дата казват деня и месеца, но „случайно“ пропускат годината . Дора Куртева не крие, че е родена на 15 май 1939 година. Като появата на всяко дете тя носи радост на родителите си Велика и Илия Емануилови от с. Долни Луковит. Дават й името Тодорка, което в превод от гръцки означава „Божи дар“. В житейския си път Дора, както всички я наричат, доказва, че напълно заслужава името си. Детството и основното си образование на Дора преминават в родното й село. Средно образование завършва в близкия град Кнежа. Разностранната й творческа дейност започва през 1959 г. като една от основателите на Северняшки ансамбъл за народни песни и танци, гр. Плевен. Тук Дора се изявява като танцьорка. През 1960 г. започва работа в „Българска фотография. Отговорностите към професията я отвеждат на изпит в София, след полагането на който получава Диплом за фотографска правоспособност по обща фотография. В тези сфери работи до пенсионирането си през 1994 г. като отличен фотограф е носител на много награди и отличия, между които и Отличник на Комитета за изкуство и култура. В многостранната й извън професионална дейност е участието й във викторини на различни теми. Призовите места от тях й носят екскурзии в бившия Съветски съюз, Унгария, Румъния. Като отличник в професията е била изпратена във водещата за времето си фирма „Орво“ в Германия. По време на цялата си активна трудова дейност Дора не е спирала да участва в различни форми на художествената самодейност. Днес  Дора Куртева е пенсионерка. Животът й е белязан от множество силно емоционални изживявания. Радва се на син и дъщеря, на прекрасните си внучки близначки, които са наследили силния дух, артистизма и жизнерадостта от баба си. Дора е методист на спортна група „Четирилистна детелина“ към НЧ „Христо  Ботев“ гр. Плевен. Активен участник е в група „Поетично слово“към клуб „Мизия“. С певческия си талант допринася за доброто представяне на женската вокална формация към НЧ „Пробуда 1990“ и клуб „Гренадирска“ 34. На фона на всичко това най-силната страна на Дора Куртева е рециталите на авторското й творчество - стихове, балади, легенди и др., които са й донесли Диплом, Първо място и два Златни медала от различни конкурси. Дългогодишна мечта на авторката е да издаде книга. Преодолявайки многобройни пречки от различно естество, Дора днес се радва на първата си книга „Душата ми е склад“. В навечерието на Международния ден на хората с увреждания - 3. 12., книгата бе представена подобаващо в клуб „Скобелев“20, в клуб „Гренадирска“34. Наличните екземпляри се оказаха недостатъчни за всички желаещи да си ги закупят. Хората искат да имат тази книга, защото самобитния талант на Дора достига до най-нежните струни на човешката душа. А това, да има интерес е най-голямата награда за авторката и награда за сбъднатата й мечта.

Николинка Димитрова
За направление за лекар ще се чака до два месеца

Насочването към специалист е в допълнителния пакет на НЗОК. Насочването за консултация със специалист в извънболничната помощ, за хоспитализация и медицинската експертиза за работоспособност могат да бъдат отлагани до 2 месеца от личния лекар. Това предвижда наредбата на здравното министерство за основния и допълнителния пакет лечение, плащани       от здравната каса. Тези "дейности и услуги, които по преценка на общопрактикуващия лекар могат да бъдат отлагани за изпълнение или       преоценка във времето, съставляват допълнителен пакет", пише в нормативния акт. В него за пръв път се въвежда и таван на отлагане - максимум 2 месеца. И в момента за направления за специалист и изследвания се чака, когато лимитът на общопрактикуващия лекар се изчерпи. За в бъдеще обаче това положение се официализира. По своя преценка джипито ще може да разсрочва консултациите със специалист, подготвянето на документация за влизане в болница, приема след хоспитализацията. Ще може да се отлага и цялата дейност по медицинска експертиза-изготвяне на медицинско удостоверение за встъпване в брак, за постъпване на работа на лица от 16 до 18 години, издаването на болнични, насочването за медицинска експертиза към лекарска консултативна комисия и подготвянето на документи и насочване към ТЕЛК. Профилактиката и наблюдението на хронично болни остават в основния пакет и дейности по тях не могат да бъдат отлагани, включително и ако се изисква консултация със специалист, предвижда наредбата. По подобен начин стоят нещата и с пакета за специализираната извънболнична помощ. Профилактиката и диспансеризацията на хронично болни са част от основния пакет, а всички дейности за пациенти с остри състояния, които могат да бъдат отлагани, са в допълнителния пакет. Определянето на официален срок, в който може да се отлагат консултациите със специалист, е точно обратното на това, което здравният министър Петър Москов обещаваше. Идеята му беше от 2016 всеки да има собствен пакет с гарантирани направления за лекар и изследвания, които да са изчислени според собствените му потребности, и да не се налага да се съобразява дали личният лекар има лимит, или не. Обаче от здравното министерство за пръв път обявиха, че замисленият индивидуален пакет в доболничната помощ няма да се случи. "Защото иначе няма как. Ето и един пример. Аз съм млад, здрав човек и ми няма нищо, непознат съм за системата, но ето, сега Бойко Пенков примерно       има хрема, трябва да отида на лекар, аз съм съвсем нов човек за системата, за пръв път посещавам общопрактикуващия си лекар и ако той види, че имам нужда от консултация, тогава ми пише един талон за това остро състояние и ме праща за консултация", обясни зам.-министърът трудностите за определяне индивидуалните потребности на всеки пациент и съответния пакет за него.

Янина Здравкова
Кучета - водачи влизат във "Вечеря на тъмно"

Вечерта на 15 декември 2015 г., гости на "Очи на четири лапи" изкараха няколко часа в пълен мрак. Проектът "Вечеря на тъмно" отново покани гости в навечерието на Коледа. Тази вечер в Балната зала на хотел Радисън - София фондация "Очи на четири  лапи" организира събитие за свободен достъп за незрящи, които ползват в ежедневието си кучета - водачи. Идеята е в обществото ни да се разбере, че слепите хора живеят със своите домашни любимци непрекъснато, промотират вечерята от неправителствената организация. Очаквано, гостите на вечерята се храниха и общуваха в пълен мрак, за да може да усетят поне за малко ежедневието на незрящите. Специален акцент в събитието е и присъствието на обучените кучета, които показват завидна дисциплина дори в ресторант. На събитието присъстваха и незрящият Венцислав Иванов от Плевен със своето куче-водач Жара. Партньор на Фондация "Очи на четири лапи" е Мтел, а неправителствената организация е обучила и безвъзмездно предоставила 56 кучета за хора с увреждания.

Общинари ще събират служебно налична информация

Проект за допълнение на Наредбата за определянето и администриране на местните такси и цени на услуги в община Плевен забранява на административни органи на общинска администрация да изискват от гражданите справки, за които има налична информация в общината. “Абсолютно недопустимо е гражданите, които например искат някакво разрешително, да бъдат препращани да вадят справки от отдел “Местни данъци и такси”, след като тази информация може да бъде получена по служебен път”, коментира кметът на Плевен Георг Спартански . Той посочи, че законът предвижда императивно всички администрации да предприемат мерки така, че към 25 март т.г. комплексното административно обслужване да стане факт. В мотивите си като вносител на промените в общинската наредба плевенският кмет посочва също, че законът за електронното управление постановява, че административните органи и лицата, осъществяващи публични функции не могат да 

изискват от гражданите или организациите представянето или доказването на вече събрани или създадени данни, а са длъжни да ги съберат служебно от първичния администратор на данните. За да се прекрати практиката общинската администрация в Плевен да изисква документи и данни, издавани или налични в общината, се предлагат изменения в текстовете на още четири общински наредби – Наредба № 7 за придобиване и разпореждане с общинско имущество, Наредба № 12 за овладяване на популацията на бездомните кучета, Наредба № 15 за реда и условията за поставяне на преместваеми съоръжения и Наредба № 18 за реда за управление, ползване и разпореждане с общински жилищни имоти. Предлаганите изменения ще бъдат внесени вероятно на следващата сесия на общинския съвет. Решенията по тях трябва да вземе местният парламент.
Синдромът на Даун, митове и реалности, за които не знаем

Не си мислете, че диагнозата “Синдром на Даун” е краят на света. Помнете, че заболяването може да се преодолее. Често след раждане на дете със синдром на Даун майките изпадат в паника, и то защото някои от лекарите не им дават достатъчна и пълна информация, детето е непълноценно, няма да се научи да ходи и говори и едва ли ще доживее до зряла възраст, а ако доживее, ще стане агресивно, неуправляемо и т.н. Тогава на майката се налага да посвети целия си живот на него и да не помисли например за второ дете, а мъжът  няма да издържи. “Какво да се прави - казват някои лекари- и природата прави грешки, а точно такава една грешка е генетичният срив, при който при чиста случайност оплодената яйцеклетка вместо 46 има 47 хромозома!” Просто на родителите трябва да се обясни цялата истина, за да може, така както и на Запад да се сведе до минимум броят на децата, които остават в родилния дом и наистина нямат бъдеще. Специалистите са готови да разсеят всички митове за децата със синдром на Даун. Те казват, че такива деца могат и да ходят, и да говорят. Само дето при тях това ще се случи по-късно, отколкото при връстниците им. А това е свързано с особеностите на тяхното развитие, обусловено от наличието на излишните хромозоми. При 30-40 на сто от децата със синдрома на Даун има проблеми с органите на храносмилането и със сърцето. Но ако е необходима операция, всичко се оправя бързо.   Следващата заблуда е в спецификата при развитието на черепните кости.  Генетичното нарушение обуславя някои аспекти от недоразвитието. Носните кухини са слабо изразени и горната челюст е малка. Затова носът често се пълни със слуз и детето суче трудно, може да се развие инфекция в ушите, което води до намаляване на слуха. Езикът трудно се намества в малката уста. Оттук се появява синдромът на нощната апнея, когато коренът на езика запушва глътката и пречи на нормалното дишане. Но нима при здравите деца никога не са се появявали подобни проблеми? Безусловно са се появявали и са се лекували. Не са малко твърденията, че децата със синдрома на Даун са дебилни на вид и с постоянно изплезен език. Но ако ни е запушен носът, и ние ще ходим с изплезен език. Към 12-ата година всичко ще си влезе в нормата. Ако ринитът се лекува навреме и в случай на необходимост се отстранят аденоидите, езикът ще се прибере. Твърденията за повишен полов инстинкт при такива деца също са абсолютно пресилени. Момченцата с тази болест са стерилни и всъщност в сексуален план си остават винаги деца. Момичетата се развиват нормално и могат да станат майки, въпреки че е голям рискът такава майка да роди дете с наследствен синдром на Даун. И стигаме до най-важното, умствените възможности на децата със синдрома на Даун. По-рано се смяташе, че наличието на този синдром е съпроводено със сериозна умствена изостаналост. Но в наши дни е станало ясно, че това съвсем не е така. Тези болни имат сериозен потенциал и могат да научат много. Майките не са в състояние сами да се справят с болните си “нестандартни” деца, необходими са помощници. Такива деца се чувстват “на мястото си”, ако практически бъдат научени да се занимават с нещо - например да се грижат за животни, да работят по озеленяване, в градината. Тяхното търпение и спокойствие, тяхната готовност да вършат часове наред монотонна работа, предизвикват искрено уважение. Но детето трябва да бъде непрекъснато занимавано. Повторението, настойчивостта и специалните методики ще донесат успех. ВНИМАНИЕ! Деца със синдрома на Даун се появяват еднакво често в различни страни, в различни социални слоеве и в различни климатични зони. В случая нямат никакво значение възрастта на родителите, начинът им на живот, здравето, както и цветът на кожата. Винаги и навсякъде един на седемстотин ще страда от синдрома на Даун. ЛЮБОВТА КЪМ БОЛНИЯ Е НАЙ-ДОБРОТО ЛЕКАРСТВО.

Незрящата Лили Петева, участник в турнира по спортна табла

Съюз на слепите в България и Федерация "Спорт за хора със зрителни увреждания" съвместно организираха държавно първенство по спортна табла за незрящи. То се проведе от 30.11. до 2.12.2015 г. в комплекс "Поп Харитон" - Дряновски манастир. В него взеха участие 50 състезатели. Плевенчанката Лили Петева представи нашия град. Отборите бяха от  София, Благоевград, Перник, Кюстендил, Пловдив, Стара Загора, Сливен, Варна, Шумен, Русе, Силистра, Плевен, Монтана, Търново, Габрово, Дряново, Ямбол, Г. Оряховица и Полски Тръмбеш. Състезанието премина много оспорвано, при добра организация. Негово величество "зарът" определи: 1-во място - Нено Обретенов, регионална организация Габрово и Спортен клуб "Успех" - Дряново. 2-ро място - Иван Пухлев, регионална организация Русе, Спортен клуб за интеграция "Дунав - 2013". 3-то място - Валентин Тонов, регионална организация Габрово и Спортен клуб "Успех" - Дряново. В крайното класиране Лили бе на 44-то място.
Републикански турнир по шахмат за незрящи в Плевен

На 4-ти и 5-ти декември 2015 г. в Плевен, хотел "Балкан" се проведе четвъртият Репуб-ликански турнир по шахмат за незрящи. Турнирът беше открит в 14 часа от инж. Павлин Ангелов, Председател  на РСО на ССБ-Плевен и от Васил Долапчиев, Председател на ССБ. На всички участници в състезанието пожелавам иновативни, нестандартни решения и успех на шахматната дъска, каза при откриването Васил Долапчиев, като подчерта добре развиваната дейност от плевенската организация.

Поздравителен адрес към участниците на турнира от името на кмета Георг Спартански прочете Йонита Иванова, началник на отдел „Образование и култура”. Поздравителен адрес беше прочетен и от името на областния управител Ралица Добрева. В продължение на два дни 30 шахматисти от цялата страна се състезаваха за призовите места в турнира. Главен съдия бе Чавдар Андреев. Плевенският отбор бе в състав: Володя Христов, Габриела Илиева и Илия Цветанов. Турнирът приключи на 5-ти декември в 12 часа. Тогава бе и награждаването. Първо място спечели отборът на „спортен клуб”-Пловдив. Те получиха и купата на турнира. Втори е отборът на „Спортен клуб”-Плевен, отличен с плакет и трети е отборът на спортен клуб”Феникс”-Монтана, също отличен с плакет.

Федерация "Спорт за хора със зрителни увреждания", класира в няколко категории, заслугите за развитието на спорта сред незрящите за 2015. На четвърто място е  младата плевенчанка Габриела Илиева - държавен шампион по шахмат за 2015 г. Трябва с гордост да кажем, че това е една много перспективна шахматна състезателка за града ни.

Новини от общината
Български Червен кръст за поредна година участва в раздаването на храни за социално слаби лица по Оперативна програма за храни по Фонда за европейско подпомагане на най – нуждаещите се лица, с управляващ орган АСП, на стойност 4 773 180 лева. Периодът на раздаване на хранителните продукти в област Плевен бе планиран за месеците октомври-декември 2015 година. Поради обжалване на резултатите от проведена обществена поръчка от страна на фирмите участнички, стартът на раздаването се отложи за неопределено време. С решение на АСП от 22.12.2015 година, стартът за раздаване на част от продуктите /5 от 21/ е месец януари-месец март 2016 година. Всеки правоимащ по програмата ще получи хранителен пакет, който съдържа общо 13,600 кг хранителни продукти, както следва:

Брашно – 5 кг/5 пакета по 1 кг

спагети – 3 кг/6 пакета по 0,500 кг

Компот консерва – 1,6 кг/2 кутии по 0,800 кг

Конфитюр – 1 кг/1 кофичка – 1 кг.

Леща – 3 кг /3 пакета по 1 кг

Бенефициенти за Област Плевен са 10 876 души, а за град Плевен – 1053. От допълнителния списък за пострадали при наводнения има само един човек в Плевен. Раздаването на помощите в общините ще започне от 8 януари до 20 януари по график. За Плевен хранителните продукти ще започнат да се раздават от 18.01 – 29.01. 2016 година от 10:00 до 15:00 часа. Адресът на пункта е ул. „П.Р. Славейков” № 50.
Патриотични песни огласиха зала „Катя Попова

На 9 декември 2015 г. от 17 ч. зала „Катя Попова“ бе домакин на Празник на възрожденската и патриотична песен. Той е посветен на 138-годишнината от Плевенската епопея. Тази година прозвучаха емблематични български песни в изпълнение на хор „Звъника“ към Центъра за работа с деца, хор „Емил Димитров“ към Читалище „Цветан Спасов“ и много самодейни колективи от града ни.

Председателят на Народното събрание г-жа Цецка Цачева участва на 10 декември 2015 г. в тържествата по повод 138-ата годишнина от Освобождението на Плевен. Председателят на парламента произнесе слово по време на паметната церемония, която започна в 11.00 часа на пл. „Възраждане” в Плевен. Негово Високопреосвещенство Плевенски митрополит Игнатий отслужи панихида в памет на загиналите за Освобождението на града руски, румънски и финландски войни. Пред Вечния огън на параклис-мавзолей  "Св. Георги Победоносец" бяха положени венци на признателност от населението и гостите на града.

Плевенчани посрещнаха Новата година на площада

Община Плевен покани всички плевенчани и техните гости да посрещнат Новата година заедно. В 23.00 часа на 31 декември започнаха изпълненията на Funky Miracle, една от най-успешните и млади български групи. Тя е създадена в началото на 2012 г. от ученици на Софийското музикално училище, които са вече студенти в НМА „Проф. Панчо Владигеров“. От началото на 2013 година свирят с певицата Миленита. През 2016 ги очакват участия в Лондон и Берлин, както и във фестивала „Klaipeda“ в Литва . За хората, избрали да празнуват на открито, в специална шатра се предлагаха безплатно баници с късмети и греяно вино. В последните минути на 2015-а присъстващите на площада бяха поздравени от кмета на града Георг Спартански. Точно в 12.00 ч. прозвуча националният химн, последва и богата празнична заря. По традиция Новата година фе посрещната с първото празнично хоро на Северняшкия ансамбъл народни песни и танци „Иван Вълев” - Плевен, под съпровода на Общински духов оркестър

